Tunku Abdul Jalil

Yang Amat Mulia Tunku Abdul Jalil Iskandar ibni Sultan Ibrahim Ismail (5 Julai 1990 - 5 Disember 2015) merupakan anakanda keempat baginda dan putera ketiga kepada Sultan Johor, Sultan Ibrahim Ismail dan Permaisuri Johor, Raja Zarith Sofiah. Beliau merupakan Tunku Laksamana Johor dan juga adinda kepada Tunku Mahkota Johor Tunku Ismail Idris ibni Sultan Ibrahim Ismail.

Biografi

Kehidupan awal 
Almarhum Tunku Abdul Jalil telah diputerakan pada 5 Julai 1990. Almarhum telah menerima pendidikan awal di Sekolah Sri Utama Johor Bahru sebelum melanjutkan pelajaran di Sekolah Antarabangsa Yayasan Pendidikan Johor Zaikarim, Johor Bahru.

Tunku Laksamana Johor 
Tunku Abdul Jalil Iskandar dilantik menjadi Tunku Laksamana Johor pada tarikh 22 November 2012.

Darjah Kebesaran 
  Darjah Kerabat Johor Yang Amat Dihormati Pangkat Pertama (DK I, 22 November 2012)
  Darjah Mahkota Johor Yang Amat Mulia Pangkat Pertama, Dato’ Sri Paduka Mahkota Johor (SPMJ, 15 Mac 2015) membawa gelaran Dato'

Akhir hayat dan kemangkatan 

Almarhum Tunku Abdul Jalil dikhabarkan telah bertarung dengan penyakit kanser hatinya yang berada pada tahap empat sejak Ogos 2014. Ketika kemangkatan almarhum, seluruh kaum kerabat Diraja Johor berada di sisi almarhum. Almarhum mangkat pada jam 7.11 malam di Hospital Sultanah Aminah ketika berusia 25 tahun. Pengumuman berkenaan kemangkatan almarhum telah dibuat oleh Pengerusi Majlis Jumaah DiRaja, Datuk Abdul Rahim Ramli.

Istiadat pemakaman 
Almarhum telah dimandi dan dikafankan pada 6 Disember 2015 bermula sekitar jam 7 pagi. Keranda jenazah Almarhum kemudiannya diletakkan di tengah-tengah Bilik Singgahsana Istana Besar. Keranda baginda dilitupi bendera Jalur Gemilang dengan topi polis dan pedang di atasnya. Pada jam 9:00 pagi sehingga jam 11:30 pagi, rakyat jelata diberi peluang untuk memberikan penghormatan terakhir kepada Almarhum. Pada jam 11:30 pagi sehingga 12:30 tengah hari pula, orang kenamaan diberikan peluang untuk memberikan penghormatan terakhir mereka. 

Jenazah Almarhum telah selamat dimakamkan sekitar jam 2:40 petang selepas diarak menggunakan Pedati Diraja dari Istana Besar Johor Bahru. Sultan Johor, Sultan Ibrahim Iskandar, Tunku Mahkota Johor, Tunku Ismail Sultan Ibrahim dan Tunku Temenggong Johor, Tunku Idris Sultan Ibrahim turut mengiringi jenazah Almarhum di atas pedati yang ditarik 10 askar Timbalan Setia Negeri (TSN) sehingga ke Makam Mahmoodiah sejauh tiga kilometer. Bacaan talkin telah disempurnakan oleh Penasihat Majlis Agama Islam Negeri Johor (MAINJ), Datuk Nooh Gadut.

Nota 

Kelahiran 1990
Kematian 2015
Kerabat diraja Johor
Muslim Malaysia
Kematian akibat kanser hati
Orang Malaysia berketurunan Melayu
Orang Malaysia berketurunan Inggeris
Orang Malaysia berketurunan Cina
Orang Malaysia berketurunan Denmark
Orang Malaysia berketurunan Bali
Penerima Darjah Kerabat Johor Yang Amat Dihormati Pangkat Pertama
Penerima Darjah Dato’ Sri Paduka Mahkota Johor
Penerima Darjah Dato’ Sri Mulia Sultan Ibrahim Johor